Més de dos mil esportistes participen aquest cap de setmana a la 'Basket Summer Cup' de Gandia
06 juny 2024

## Més de dos mil esportistes participen aquest cap de setmana a la 'Basket Summer Cup' de Gandia06 juny 2024Última actualització: 06 juny 2024

![](../gestion/img/89f9b603b6c38cb9ec2827c52ebb19da6f37c5baed9ccb4d87385e39c2555e61.jpg)  
  

El regidor delegat d'Esports, **Jesús Naveiro**; el director de l'empresa organitzadora QL Sport, **Nacho Macipe**, i el portaveu del Proinbeni UPB Gandia, **José Luis Serra**, han presentat hui una nova edició del torneig Basket Summer Cup Gandia.  
  
"_Una vegada més, Gandia serà la capital del bàsquet i l'escenari d'equips de tot Espanya que competiran i gaudiran de la nostra ciutat durant la competició. Amb les temporades d'aquests equips de lliga regular pràcticament acabades, el Summer Cup és un torneig de cloenda que, més que a guanyar, anima els seus jugadors a gaudir de l'esport i suposa una gran excusa perquè moltes famílies es desplacen des de tot Espanya per tindre unes vacances a l'inici de l'estiu_", ha assenyalat l'edil qui ha afegit que "_Tornarem a acollir esdeveniments de gran magnitud que uneixen el binomi turisme-esport atraient gent de tot arreu del país. Parlem de més de 2.000 esportistes i de les seues famílies, que s'allotjaran als nostres hotels, menjaran als nostres restaurants i compraran als nostres comerços_".  
  
A més, l'edil també ha incidit que "_participarà un alt percentatge d'esportistes femenines, la qual cosa és una mostra que el municipi sempre aposta per fomentar la igualtat a l'esport_".  
  
La competició se celebrarà entre el dissabte i el diumenge 8 i 9 de juny a la pista de bàsquet del poliesportiu municipal, la pista semicoberta del poliesportiu, el pavelló del Raval i la pista semicoberta de Beniopa.  
Així mateix, i pel fet que hi haurà més de 2.000 esportistes, també es faran partits en instal·lacions d'Oliva, Bellreguard, Xeraco, Llocnou de Sant Jeroni, Reial de Gandia i Favara.  
  
En total participaran 164 equips que competiran a les categories masculines i femenines de benjamí, aleví, preinfantil, infantil, cadet, juvenil i sènior.  
  
Totes les modalitats jugaran una primera fase de grups i una segona de creus en què es decidirà quins equips s'emporten l'or, la plata i el bronze dins de cada categoria.  
  
Demà, divendres 7 de juny, els clubs arribaran de diferents parts d'Espanya com les Illes Balears, Andalusia, Madrid, Aragó, La Rioja, Múrcia, Castella-la Manxa, etc., per fer el chek-in als hotels que l'organització ha reservat.  
  
Entre les 9 i les 21 hores del dissabte tindran lloc la primera i la segona jornada de la competició. Després, hi haurà una festa per a tots els participants a les instal·lacions del camp de beisbol de la platja.  
  
La darrera jornada tindrà lloc el diumenge a partir de les 9 hores i fins aproximadament les 15 hores quan se celebrarà el lliurament de trofeus.  
  
Macipe ha recordat que, tant els partits, com tota la informació (horaris, resultats, classificacions, etc.), es poden seguir a l'aplicació de QLSport. A més, totes les competicions es retransmetran als canals de YouTube i Twitch de l'empresa.  
  
Finalment, Serra ha expressat la seva alegria pel fet que aquestes iniciatives repercuteixin en el benestar econòmic de la ciutat i siguin tan bones per al Club i ha donat les gràcies als edils d'Esports i Turisme pel seu suport i col·laboració.

[Twittear](https://twitter.com/share)